রেখার সঙ্গে কাজ করার অভিজ্ঞতার কথা তিনি বললেন এভাবে, ‘সেটে দেখলাম, রেখা সব সময় ইনকন্ট্রোল। কী মেকআপ হবে, কোন কস্টিউম পরবেন, সব নিজে ঠিক করেন।’ শুটিং সেটে রেখার দিকে অবাক হয়ে তাকিয়ে ছিলেন শেখর সুমন। রেখা জিজ্ঞেস করলেন, ‘অমন করে তাকিয়ে আছো কেন?’ শেখর তাঁকে বললেন, সাত বছর আগে মুম্বাই এসে ‘পরমাত্মা’ ছবির শুটিং দেখতে গিয়েছিলেন। সেখানে ঠেলাঠেলি আর ধাক্কাধাক্কির মধ্যে পড়ে গিয়েছিলেন তিনি। আর সেই শেখর সুমন এখন রেখার সঙ্গে অভিনয় করছেন! শুনে রেখা হাসলেন। শেখর সুমনের মতে, ‘রেখার সেই হাসির ভাষা বোঝে কার সাধ্য? রেখা চিরকালই প্রহেলিকা। অনেকটা যেন সুচিত্রা সেন। যত কম প্রকাশ পাবে, তাঁর প্রতি লোকের কৌতূহল ততই বাড়বে। কখন কতটা বলতে হবে, কতটা নৈশব্দ্যের প্রয়োজন হবে, সব তিনি জানেন।’